РЕГЛАМЕНТ ЗА ИЗПЪЛНЕНИЕ (ЕС) № 1094/2013 НА КОМИСИЯТА
от 4 ноември 2013 година
относно предоставяне на Франция и на Обединеното кралство на допълнителни дни в морето в участък VIIе на ICES
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 39/2013 на Съвета от 21 януари 2013 г. за определяне на възможностите за риболов за 2013 г. на кораби на ЕС за определени рибни запаси и групи от рибни запаси, които не са предмет на международни преговори или споразумения (1), и по-специално точка 7 от приложение IIВ към него,
като взе предвид молбата, подадена от Франция и Обединеното кралство,
като има предвид, че:
(1)
Таблица I от приложение IIВ към Регламент (ЕС) № 39/2013 определя максималния брой дни в морето, през които кораби на ЕС с голяма или равна на 10 м обща дължина, носещи на борда си или използващи бим тралове с размер на окото, по-голям или равен на 80 мм, или със статични мрежи, включително хрилни мрежи, трислойни мрежи и заплитащи мрежи, чийто размер на окото е по-малък или равен на 220 мм, могат да се намират в участък VIIе на ICES от 1 февруари 2013 г. до 31 януари 2014 г.
(2)
Точка 7.5 от горепосоченото приложение дава възможност на Комисията да предоставя допълнителни дни в морето, през които даден кораб може да се намира в тази зона, когато носи на борда си или използва такива бим тралове или статични мрежи, на основание окончателно преустановяване на риболовните дейности от 1 януари 2004 г.
(3)
С оглед на данните, предоставени за изтеглените от риболовния флот бим тралове в искането, отправено от Франция в съответствие с точки 7.1 и 7.4 от приложение IIB, и като се приложи методът за изчисление, определен в точка 7.2 от посоченото приложение, на Франция следва да бъдат отпуснати 11 допълнителни дни в морето за периода между 1 февруари 2013 г. и 31 януари 2014 г. за кораби, които носят на борда или използват такива бим тралове.
(4)
С оглед на данните, предоставени за изтеглените от риболовния флот кораби със статични мрежи в искането, отправено от Франция в съответствие с точки 7.1 и 7.4 от приложение IIB, и като се приложи методът за изчисление, определен в точка 7.2 от посоченото приложение, на Франция следва да бъдат отпуснати 14 допълнителни дни в морето за периода между 1 февруари 2013 г. и 31 януари 2014 г. за кораби, които носят на борда или използват такива статични мрежи.
(5)
С оглед на данните, предоставени за изтеглените от риболовния флот бим тралове в искането, отправено от Обединеното кралство в съответствие с точки 7.1 и 7.4 от приложение IIB, и като се приложи методът за изчисление, определен в точка 7.2 от посоченото приложение, на Обединеното кралство следва да бъдат отпуснати 43 допълнителни дни в морето за периода между 1 февруари 2013 г. и 31 януари 2014 г. за кораби, които носят на борда или използват такива бим тралове.
(6)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Допълнителни риболовни дни за Франция
1. За периода между 1 февруари 2013 г. и 31 януари 2014 г. определеният в таблица I от приложение IIB към Регламент (ЕС) № 39/2013 максимален брой дни, в които риболовен кораб, плаващ под флага на Франция и носещ на борда си или използващ бим тралове с размер на окото, по-голям или равен на 80 mm, може да се намира в участък VIIe на ICES, се увеличава на 175 дни годишно.
2. За периода между 1 февруари 2013 г. и 31 януари 2014 г. определеният в таблица I от приложение IIB към Регламент (ЕС) № 39/2013 максимален брой дни, в които риболовен кораб, плаващ под флага на Франция и носещ на борда си или използващ статични мрежи, включително хрилни мрежи, трислойни мрежи и заплитащи мрежи, с размер на окото, по-голям или равен на 220 mm, може да се намира в участък VIIe на ICES, се увеличава на 178 дни годишно.
Член 2
Допълнителни риболовни дни за Обединеното кралство
За периода между 1 февруари 2013 г. и 31 януари 2014 г. определеният в таблица I от приложение IIB към Регламент (ЕС) № 39/2013 максимален брой дни, в които риболовен кораб, плаващ под флага на Обединеното кралство и носещ на борда си или използващ бим тралове с размер на окото, по-голям или равен на 80 mm, може да се намира в участък VIIe на ICES, се увеличава на 207 дни годишно.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 4 ноември 2013 година.